google/wiki40b huggingface dataset:
Brassespark

Brassespark er en teknikk som brukes i fotball. Spilleren kaster seg bakover i lufta og sparker ballen over seg i den retning han hadde ryggen. Bena skal da gjøre en bevegelse som om man sykler eller sakser. Brassespark er en effektiv teknikk da ballen går en annen retning enn det motspillerne forventer.

Historie

Den spanske fotballspilleren Ramon Unzaga er kreditert for å ha utført det første brassesparket i 1914. Han flyttet senere til Chile og sparket ble senere kalt chilena. Den brasilianske fotballspilleren Leônidas da Silva perfeksjonerte brassesparket på 1930- og 1940-tallet. Sparket ble imidlertid først gjort verdenskjent av Pelé på 1960- og 1970-tallet.
Selve begrepet «brassespark» har sitt utspring fra «brasse» – det svenske kallenavnet for brasilianere – og skal ha fått fotfeste på norsk gjennom VM i fotball 1958.
Yamkhad

Yamkhad (også skrevet Jamsjad eller Jamhad) var et amorittisk kongedømme i oldtiden, sentrert rundt Ḥalab (eller Ḥalba, dagens moderne by Aleppo), og vest for Eufrat.
Til tross for kongedømmets betydning er det lite som er kjent om det. Utgravninger fra Aleppo, dens hovedstad, har ikke avdekket noe arkeologisk lag fra bronsealderen og det er kun funnet fragmentariske skifter som ennå ikke er publisert. Kunnskapen om riket er således hovedsakelig fra andre kilder, eksempelvis Mari-tavlene og et lite arkiv fra byen Alalakh, en viktig handelsby ved elven Orontes. Mari-tavlene kaster lys over konflikten mellom Yamkhad og Shamshi-Adad I, en tidlig konge i Assyria. Begge maktene var jevnstore og Shamshi-Adad dannet derfor en allianse med Yamkhads rivial, bystaten Qatna som lå lengre sør. Kongen av Yamkhad allierte seg da med Hammurabi av Babylon.
En betydelig andel hurrittisk befolkning bosatte seg også i kongedømmet, og hurrittisk kultur satte sitt preg på området. Kongedømmet var på sitt mektigste i løpet av midtre bronsealder, ca 1800-1600 f.Kr. Yamkhad gikk under da det ble ødelagt av hettittene på 1500-tallet f.Kr.
Tettegras

Utseende

Tettegras er flerårige planter med en bladrosett av gulgrønne blader og en enkelt, bladløs stengel med en blomst. Blomsterstengelen har kjertelhår. Blomsten er ensymmetrisk, fiolett og 1,5-2 cm lang med en spore. Plantens frukt er en kapsel med ett rom og mange frø.

Økologi og utbredelse

Plantene finnes i myrområder og på grunn av muligheten til å skaffe seg ekstra nitrogen via fangst av insekter, er de i stand til å leve på næringfattige myrer. 
Tettegras er vanlig i hele landet til høyt til fjells, høyderekord er 1570 moh i Lom. Artens utbredelse er ellers sirkumboreal, dvs. i boreale områder på den nordlige halvkule.

Kulturhistorie

Denne arten har hatt stor betydning i for folk idet bladene har vært brukt til å produsere syrnet melk kalt tettemelk. Hvorvidt bladene virkelig har en funksjon i dette er omdiskutert. Tettemelk er en syrnet melk med karakterisk seighet; melka kan trekkes ut i lange strenger. Som andre syrnede melketyper er tettemelk et resultat av melkesyrebakterier, men hvorvidt de bakteriene som gir tettemelk har en tilknytning til tettegras er fortsatt uklart. Det hele kompliseres av tettegrasbladenes funksjon som løype; melk vil løpe sammen når den utsettes for bladenes enzymer.
Steve Vai

Karriere

Vai er en av de ypperste representantene innen stilarten shredding. Andre gitarister innen shredding er Paul Gilbert, Yngwie Malmsteen, John Petrucci, Eddie Van Halen.
Vai har vært studiomusiker for artister som Ozzy Osbourne, Frank Zappa, Alice Cooper, David Lee Roth, Whitesnake og mange andre.
Vai og Satriani har også reist sammen på turneen G3, som består av de to som faste innslag sammen med en tredje gitarist. Blant dem som har vært med på turneen er Eric Johnson, Yngwie Malmsteen og John Petrucci. Keyboardisten Tommy Mars, fra Frank Zappa-bandet, ble med Steve Vai da han startet sin solokarrière, og deltar på flere av de første platene.

Gitarer

Vai er kjent for å ha designet JEM-serien fra Ibanez. Kjennetegn er håndtaket i gitarkroppen (monkeygrip), «Vine of Life»-inlay i fingerbrettet, Floyd Rose og HSH mikrofonoppsett (humbucker – single coil – humbucker).
Vai har også designet Ibanez Universe-serien og den akustiske gitaren kalt «Euphoria» under samme merke. Ibanez Universe-gitarene har 7 strenger. «Euphoria» er en akustisk gitar.
Hans to hovedgitarer er «Evo» og «Flo». «Evo» er en Ibanez JEM 7VWH, mens «Flo» er en Ibanez Jem 777FP som er hvitlakkert slik at den er omtrent identisk til 7VWH-serien. 
«Flo» har også det innebygde sustainersystemet fra Fernandes. Når systemet aktiveres kan en tone holdes så lenge man ønsker ved hjelp av den spesialdesignede pickupen. Demonstrasjon av dette kan høres på bla. a. låten «Whispering a Prayer» (Alive in an Ultra World). 
«Flo» og «Evo» har vært gjennom en rekke modifikasjoner, «Evo» har fått utbyttet hals en rekke ganger, og «Flo» har blant annet hatt en Jem 555 hals, som man kan se på turneen hans i Romania. En teipbit er festet på neckhumbuckeren på Flo og Evo, for at strengen ikke skal sette seg fast under pickupen hvis Vai slår an litt hardt på den lyseste E strengen.
Sik

Kjennetegn

Siken har sølvblanke sider, mørk rygg og hvit buk. Halefinnen er dypt kløftet, og skjellene er ganske store. Munnen sitter ytterst på snuten, og er svakt overbitt. Hannen har vorter på hodet og ryggen i gytetida.
Vanligvis har siken færre enn 40 gjellegitterstaver. Den kan bli opptil 70 cm lang og 8-10 kg tung, men blir sjelden tyngre enn 1 kilo. De ulike bestandene varierer sterkt i størrelse, ofte kan også ulike varianter opptre innenfor samme bestand. Den største sik som er tatt på sportsfiskeredskap i Norge, veide 4,15 kg. Rekorden ble satt 18.7.1968 i Femundselva av Julius Ytteborg.

Økologi

Siken lever i innsjøer og store elver, enkelte kan vandre etter næring ut i brakkvann. I store innsjøer er det ofte flere gytebestander av sik som har liten eller ingen omgang med hverandre. De lever på forskjellige måter; såkalt siksild i større vannmasser, som beiter på krepsdyrplankton mens bunnsik er bunnlevere og spiser forskjellige bentiske virvelløse dyr. Stor sik tar også fiskeyngel.
Gytetiden er om høsten og vinteren, over fast bunn. De kan gyte både i elver og innsjøer, fra strandsonen og ned til nærmere 50 meters dyp. Yngelen klekkes om våren og er da ca. 15 mm lang. Hvordan livet går videre varierer fra bestand til bestand, men vanlig størrelse når de blir kjønnsmodne er mellom 15 og 40 cm, da er de fra 2 til 10 år gamle.

Systematikk

Utseende og levevis varierer mye hos sik, og det finnes ofte flere reproduktivt adskilte populasjoner i samme innsjø. Den svenske forskeren G. Svärdson mente at antall gjellegitterstaver var en arvelig egenskap. Han antok derfor at det var fem sikarter i Sverige: vanlig sik (Coregonus lavaretus), stor bunnsik (C. nasus), nebbsik (C. oxyrinchus), bunnsik (C. pidschian) og aspsik (C. peled). Norske, finske, polske og russiske forskere mener derimot at det bare er en variabel sikart (C. lavaretus) i Europa vest for Russland. I tillegg kommer lagesild (C. albula), som alle mener er en egen art.
Den sveitsiske forskeren M. Kottelat bruker et fylogenetisk artsbegrep i sin liste European freshwater fishes fra 1997. Han antar at det er minst 44 arter av sik og lagesild (slekten Coregonus) i Europa vest for den tidligere Sovjetunionen. Kottelat definerer en neotype for Coregonus lavaretus fra den franske Bourgetsjøen. Det vitenskapelig navnet C. lavaretus innsnevres til kun å gjelde bestandene i Bourgetsjøen og Lac d'Aiguebelette, samt den utdødde populasjonen i Genfersjøen. FishBase og Verdens naturvernunion følger Kottelats systematikk. I tilfelle må kanskje de norske sikene regnes til artene Coregonus maraena, C. megalops, C. nilssoni og C. pidschian.
Den norske Artsdatabanken mener at det bare er en sikart i Norge med det vitenskapelige navnet Coregonus lavaretus. En studie av mitokondrielt DNA viser at de ulike formene i Europa har oppstått etter siste istid. Det er ikke noe samsvar mellom antall gjellegitterstaver og klader basert på mitokondrielt DNA.
Dong'an-kylling

Dong'an-kylling (forenklet kinesisk: 东安子鸡; pinyin: Dōng'ān Zi Jī) er en rett innen det kinesiske kjøkken, typisk for hunankjøkkenet. (Dong'an er et fylke i provinsen Hunan.)
Den består av forvelt kylling, chilipepper og krydder, som stekes raskt i planteolje og eddik.
Nygammal vals

Singler

Siden Lill Lindfors og Svante Thuresson holdt til på hvert sitt plateselskap, fikk de ikke lov til å gjøre en felles innspilling av låten. I stedet spilte Lill Lindfors inn sangen med Östen Warnerbring, mens Svante Thuresson spilte den inn med Ulla Hallin fra gruppen Gals and Pals.
I 1970 ble det gitt ut et livlig liveopptak fra et show med Lill Lindfors og Svante Thuresson, og samme år spilte Merit Hemmingson den inn. I 1994 ble Lindfors og Thuressons liveopptreden fra Eurovision Song Contest i Luxembourg for første gang gitt ut på en samle-CD.
Direction générale de la sécurité intérieure

Direction générale de la sécurité intérieure (DGSI) er Frankrikes sikkerhetstjeneste. Den ble opprettet ved dekret 30. april 2014 og overtok oppgavene til Direction centrale du renseignement intérieur (DCRI), som var en del av Police nationale og som selv ble etablert i 2008 gjennom en sammenslåing av Direction centrale des renseignements généraux (RG, opprettet 1907) og Direction de la surveillance du territoire (DST, opprettet 1944).
DGSI er direkte underlagt det franske innenriksministeriet og har hovedkontor i Levallois-Perret. Tjenesten har 3 300 ansatte og et årlig budsjett på 300 millioner euro.
Upplands landskapsvåpen

Upplands landskapsvåpen er: I rødt felt et rikseple av gull. Våpenet er kronet, som for alle landskapsvåpen av en hertugs krone.
Våpenet ble laget til prossesjonen ved Gustav Vasas begravelse 1560, og har siden vært uforandret. Rikseplet symboliserer den åndelige og verdslige makt. Uppsala läns våpen er identisk med dette, men med en kongelig krone i stedet for en hertugs. Våpenet inngår også i våpenet for Stockholms län sammen med en forkortet versjon av Södermanlands landskapsvåpen og Stockholms byvåpen.
Bellamyclus

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Afrika.
Sarn Gebir

Sarn Gebir er i J.R.R. Tolkiens fiktive verden Midgard et område med mange stryk og spisse steiner i den store elva Anduin. Disse ligger omtrent der hvor elva passerer mellom den østre og vestre Emyn Muil, like ovenfor Rauros fossen.
Ibiza-affæren

Ibiza-affæren var en skandale i østerriksk politikk som hadde sitt utspring i hendelser på Ibiza i 2017. Daværende leder i partiet Heinz-Christian Strache og partifellen Johann Gudenus ble lokket i en felle på ferieøya Ibiza. Strache som var visekansler og partileder, tilbød i et opptak fra 2017 statlige kontakter til en utenlandsk kvinne som oppga å være en velstående, mulig sponsor til partiet. Hun opplyste å være niesen til en russisk oligark, men det hele var en falsk forestilling. Videoen ble offentliggjort i pressen i mai 2019.
Samtalen mellom Strache og kvinnen dreide seg blant annet om skjulte valgkampdonasjoner til FPÖ, overtakelse av avisen Kronen Zeitung, og mulighetene til å endre redaksjonen til fordel for FPÖ. De snakket om en mulig endring av det østerrikske mediesystemet i retning av ønskene til Ungarns statsminiser Viktor Orban og mulighetene for å få partidonasjoner uten å involvere Rechnungshof, Østerrikes riksrevisjon. Alt dette skulle skje mot mulige gjenytelser fra FPÖ i form av statlige oppdrag, dersom partiet vant valget i 2017.
Strache og Gudenas måtte trekke seg fra sine politiske verv som følge av skandalen i 2019. Etter en kort overgangsregjering, ble regjeringen Brigitte Bierlein utnevnt i juni 2019, i påvente av et nytt valg til Nasjonalrådet høsten 2019.
Saken ble offentliggjort av Der Spiegel og Süddeutsche Zeitung, 17. mai 2019.
Øst-Ekvatoria

Geografi

Øst-Ekvatoria grenser til delstatene Sentral-Ekvatoria i vest og Jonglei i nord. Den har internasjonale grenser til Uganda i sør, til Kenya i sørøst og Etiopia i nordøst. Ilemi-triangelet i øst, mellom Øst-Ekvatoria og Turkanasjøen, er et omstridt område som både Sudan (nå Sør-Sudan) og Kenya har gjort krav på. Etiopia har ikke offisielt gjort krav på området, men har vært involvert i konflikten. Området er nå de facto kontrollert av Kenya

Historie

I 1974 ble de to distriktene Kapoeta og Torit i den daværende Ekvatoria-provinsen skilt ut som en egen provins med navnet Øst-Ekvatoria. I april 1994 innførte Sudan et føderalt system og Øst-Ekvatoria ble én av landets 26 delstater. Ved frigjørelsen av Sør-Sudan i 2011 ble Øst-Ekvatoria en delstat i Sør-Sudan.
Mange norske NGO-er etablerte seg i Øst-Ekvatoria på 1980-tallet. Dette førte til at deler av regionen gikk under navnet «Little Norway».
Nosea hainanensis

Utseende

En middelsstor, oransje og svart sommerfugl. Arten ligner overflatisk mye på en perlemorvinge (Argynnini), men er ikke i slekt med disse.
Oversiden er guloransje med svarte flekker og tverrstreker i vingenes ytre del. Undersiden er guloransje med uregelmessige tverrstreker og en rekke av runde, svarte flekker langs ytterkanten.

Utbredelse

Arten er kjent fra Hainan og Guangxi, Kina.
Norges Grunnlov § 115

§ 115 i Norges Grunnlov (tidligere § 93) gir bestemmelser for hvor stort flertall som kreves i Stortinget for å godkjenne inngåelse av internasjonale traktater som innebærer avståelse av konstituert kompetanse (slik som lovgivende, utøvende eller dømmende kompetanse i Norge). Paragrafen bestemmer at tre fjerdedeler av et storting hvor minst to tredjedeler av representantene er til stede må stemme for inngåelsen av en slik traktat (såkalt kvalifisert flertall). For inngåelse av andre internasjonale traktater som ikke innebærer avståelse fra konstituert kompetanse, benyttes Norges Grunnlov § 26.
Paragrafen ble brukt i forbindelse med inngåelse av EØS-avtalen fordi avtalen ga ESA rett til å ilegge bøter og tvangsmulkter i konkurransesaker.
I 2004, 2008 og 2012 ble forslag fremmet for å endre paragrafen slik at et mindre flertall kreves. Forslaget har blitt nedstemt i hver periode. Forslaget er blant annet sentralt i EU-debatten.
Paragrafen ble flyttet fra § 93 til § 115 i 2014.

Paragrafens nåværende tekst

For å sikre den internasjonale fred og sikkerhet eller fremme internasjonal rettsorden og samarbeid kan Stortinget med tre fjerdedels flertall samtykke i at en internasjonal sammenslutning som Norge er tilsluttet eller slutter seg til, på et saklig begrenset område skal ha rett til å utøve beføyelser som etter denne Grunnlov ellers tilligger statens myndigheter, dog ikke beføyelse til å forandre denne Grunnlov. Når Stortinget skal gi sitt samtykke, bør, som ved behandling av grunnlovsforslag, minst to tredjedeler av dets medlemmer være til stede.
Bestemmelsene i denne paragraf gjelder ikke ved deltagelse i en internasjonal sammenslutning hvis beslutninger bare har rent folkerettslig virkning for Norge.
Andrzej Sapkowski

Biografi

Han ble født og lever ennå i Łódź. Siden 9. juli 2008 ble han utnevnt til æresborger i byen. I begynnelsen av sin karriere jobbet han som oversetter i det polske månedsbladet Fantastyka (norsk: Fantasi). Han oppnådde popularitet gjennom sin romanserie og saga i fem deler om Monsterjeger - som begynte å utkomme i desember 1986.
Bøkene hans er oversatt til cirka 20 språk, blant annet: engelsk, tysk, russisk, spansk, fransk, italiensk, svensk, litauisk, tsjekkisk, slovakisk, ukrainsk, portugisisk, bulgarsk, serbisk, finsk, nederlandsk, estisk, kinesisk, ungarsk.
Det er utgitt flere videospill baserte på hans romaner, blant annet serien The Witcher 1, The Witcher 2: Assassins of kings, The Witcher 3: Wild Hunt og Gwent (polsk: Gwint).
I tillegg til Monsterjeger og en rekke romaner, romanserier og noveller har han også skrevet tre bøker med fellestittelen Trylogia husycka (norsk: Husittisk trilogi) som mange regner blant hans beste verk.
Han mottok Zasłużony kulturze Gloria Artis (norsk: Gloria Artis fortjenstordenen for kultur).
Ninja (navn)

Etymologi

Ninja er dannet enten av spanske niña, «liten jente», av russiske Нинья eller Ниня, en kjæleform av Nina.
Jörgen Augustsson

Karriere som klubbspiller

Augustsson spilte 121 kamper i Allsvenskan for Åtvidabergs FF fra 1972 til 1982, samt 117 kamper i Allsvenskan for Landskrona BoIS fra 1976 til 1980.

Karriere som landslagsspiller

Augustsson spilte 18 landslagskamper for Sverige fra 1974 til 1977. Han var en del av Sveriges tropp til VM i 1974, som ble arrangert i Vest-Tyskland.

Karriere som trener

Augustsson vart trener for Allsvenskan-klubben IFK Norrköping i 1990. Han var også trener for svenske Jönköpings Södra IF og Åtvidabergs FF, samt for norske Fyllingen Fotball tidlig på 1990-tallet.
Østkirken, skrifter fra bysantinsk og ortodoks kristendom

Boka Østkirken, skrifter fra bysantinsk og ortodoks kristendom er en samling tekster fra den ortodokse kirkes historie, troslære og fromhetsliv. Boka er redigert av Christine Amadou, og utgitt i Bokklubbens serie Verdens Hellige Skrifter.
Utvalget i boka spenner «fra syrisk trehundretall opp til russisk attenhundretall». Redaktøren skriver videre i forordet at «et av hovedmålene med tekstutvalget har vært å vise mangfoldet og rikdommen så vel som den trosmessige enheten og kontinuiteten som finnes i den bysantinske og ortodokse tradisjon».
Emfesz gasskraftverk

Emfecz kraftverk er et varmekraftverk under bygging ved Nyirtass i Ungarn, en liten by nær grensen til Ukraina. Det får en installert produksjonskapasitet på 2.400 MW, fordelt på 3 gassturbiner à 800 MW hver. Brenseltypen blir naturgass. Kraftverket ble påbegynt i 2009 og skal stå ferdig i 2013. Eier og utbygger er selskapet Emfesz, som eies 100% av ukrainske Group DF.
Totalisatorbane

En totalisatorbane er en arena hvor det foregår organisert veddeløp for dyr (hester, hunder, kameler). Navnet kommer opprinnelig fra en maskin (totalisator) som beregner tilbakebetaling til spillerne (odds) ut fra innsatsen på de enkelte deltagerne i veddeløpet. Fra 24. september 1982 har Norsk Rikstoto det overordnede ansvaret for all totalisatorspill i Norge.
Croniades pieria

Utseende

En middelsstor smyger. Hannene er "tigerstripet" i svart og oransje, hos hunnene er det oransje fargen erstattet med lyst blågrønt.

Utbredelse

Arten er utbredt i Sør-Amerika, i Brasil, Fransk Guyana og Bolivia.
Eynhallow

Eynhallow er en liten øy i den skotske øygruppen Orknøyene. Øya ligger mellom øyene Mainland og Rousay i det sundet med samme navn som øya, Eynhallow Sound. Øyas hovedattraksjon er en kirke fra 1100-tallet eller tidligere, og man antar at kirken kan ha vært del av et kloster.
Øya har vært ubefolket siden 1851.
Congtai

Congtai (kinesisk: 丛台区; pinyin: Cóngtái Qū) er et sentralt bydistrikt i byprefekturet Handan i provinsen Hebei i Folkerepublikken Kina. Det har et areal på 28 km² og teller 330 000 innbyggere (2004).
Landkreis Rhön-Grabfeld

Geografi

Landkreis Rhön-Grabfeld omfatter deler av det historiske landskapet Grabfeld, som utgjør et område med bølgende åser øst for kretsbyen Bad Neustadt. Fjellkjeden Rhön går gjennom den vestlige delen av kretsen. I den vestlige delen ligger også Kreuzberg, som er høyeste punkt med sine 928 moh.
Fränkische Saale er den viktigste elven i kretsen; den har sitt utspring ved Trappstadt og flyter vestover gjennom Grabfeld og den østlige kanten av Rhön, før den beveger seg sørvestover gjennom Neustadt. I Heustreu tar den opp i seg elven Streu og i Bad Neustadt elven Brend. Disse små elvene har sitt utspring i Rhön.
Pascal Collasse

Liv og virke

Etter utdannelse i Paris ble Collasse først elev av, senere sekretæren til Jean-Baptiste Lully. I 1683 ble Collasse musikkmester ved det kongelige kapell. Han startet opp et operahus i Lille, men operabygningen ble tilintetgjort i en brann. Den sjalu, intrigante og rangbevisste Lully beskyldte Collasse for å plagiere ham, og skuffet gav Collasse opp musikk-karrieren og forsøkte seg som alkymist.
De rundt ti operaene til Collasse er svært like Lullys verk. Publikum foretrakk originalen, så Collasses operaer fikk liten suksess. Derimot lykten han med sine instrumentalverk. Etter Lullys død i 1687, ferdigstilte Collasse hans siste, ufullendte opera.
Som Collasses hovedverk regnes Thétis et Pelée («Thetis og Pelevs»), en tragédie lyrique fra 1689 med libretto av Bernard Le Bouyer de Fontenelle.
Aceratus davus

Utseende

En nokså stor (gjerne 30-40 millimeter), avlang, blank, brunrød hornbille. Hannen har et kort horn i forkant av pronotum, bak dette med et litt uthulet parti med kraftig mikroskpulptur. Forøvrig er pronotum rundet, dekkvingene jevnbrede, oversiden svært blank uten punktering. Beina er forholdsvis lange, leggene på forbeina med tre skarpe tenner. Hos hunnen mangler hornet og det uthulede partiet på pronotum.

Utbredelse

Arten er utbredt i Sør-Amerika der den er kjent fra Brasil og Paraguay.
Sovereign of the Seas

SS «Sovereign of the Seas» var et clipperskip bygget i 1852, kjent for å sette verdensrekord for raskeste seilskip, 22 knop, i 1854. «Sovereign of the Seas» holdt denne rekorden i 100 år.

Viktige seilaser

Hun ble bygget ved verftet Donald McKay i East Boston, Massachusetts, «Sovereign of the Seas», var det første skipet til å seile mer enn 400 nautiske mil i løpet av 24 timer. På den andre etappen av sin jomfrutur seilte hun fra Honolulu, Hawaii til New York på 82 dager. Deretter brøt rekorden New York - Liverpool, England, seilte på 13 dager 13,5 time. I 1853 hun var hun chartret av James Baines & Co. fra Black Ball Line, Liverpool for Australia-farten.

Raskeste hastigheten som noen gang er registrert for et seilskip

I 1854 registrerte «Sovereign of the Seas» den raskeste hastigheten noensinne for et seilskip, logget 22 knop (41km/t)
Lower Notch-demningen

Lower Notch-demningen  er en demning med vannkraftverk på Ottawa River-nedbørfeltet i provinsen Ontario, Canada. Det har en installert vannkraftkapasitet på 274 MW, fordelt på 2 enheter ferdigstilt i 1971. Operatør er selskapet Ontario Power Generation.
Se og Hør (Danmark)

Sjefredaktører

Kim Henningsen tiltrådte i juni 2009 som sjefredaktør for Se og Hør. Han overtok posten etter Henrik Qvortrup, som i november 2008 forlot jobben for å bli politisk redaktør i TV 2.

Beskyldninger om lovbrudd

Den 29. april 2014 utgav forlaget Bogkompagniet romanen Livet, det forbandede skrevet av den tidligere Se og Hør-journalisten Ken B. Rasmussen. I romanen beskrives et ukeblad, Set og Hørt, som minner en del om Se og Hør, liksom det beskrives hvordan Set og Hørt benytter seg av ulovlig innkjøpte opplysninger om kjentes bruk av kredittkort. Dagbladet B.T. skrev i en rekke artikler at opplysningene om innkjøp av sådanne kredittkortopplysninger også foregikk i Se og Hør i en flereårig periode, hvorfor utgivelsen av romanen reiste en mediestorm. Aller Media og Se og Hør har benektet å være bekjent med en sådan praksis i Se og Hør.
Caccia

Caccia (italiensk: jakt) var på 1300- og begynnelsen av 1400-tallet den vanlige betegnelsen på en trestemmig komposisjon der de to overstemmene stort sett føres med en streng melodisk gjentakelse (kanon). Teksten har et tema som dreier seg om jaktutøvelse eller jakt som allegori. Det er uklart om betegnelsen caccia kommer av tekstens tema eller av stemmene som «jager» hverandre.
I barokktiden ble da caccia lagt til navnet på en del musikkinstrumenter som skulle gi assosiasjoner til jakt (eksempelvis corno da caccia, oboe da caccia). Disse instrumentene var ikke tenkt brukt under selve veidingen, men heller til å gi et uttrykk for livsgleden ved å oppholde seg i skogen og den frie natur. Selv om instrumentene hadde sin opprinnelse i jakttradisjonen var de konstruert for å tilfredsstille barokkmusikkens høye krav til solistiske partier.
Cytogenetikk

Cytogenetikk er en gren innen genetikken som dreier seg om studiet av strukturen og funksjonen til celler, spesielt kromosomer. Det innebærer rutinemessig G-bånd-karyotyping, annen kromosomanalyse og andre typer molekylær cytogenetikk som for eksempel fluorescerende in situ hybridisering (FISH) og komparativ genomisk hybridisering.